Әбйәлил районының Ташбулат ауылында йәшәгән Солтанмәхмүт мулла Юлдаши (Юлдашев) – тап шундайҙарҙың береһе. Ауылда мулла һәм уҡытыусы булған Солтанмәхмүт Ҡотләхмәт улы үҙ заманында күренекле кешеләр иҫәбенә ингән. Үкенескә күрә, уның биографияһы әлегәсә ныҡлап өйрәнелмәгән. Яҡындары әйтеүенсә, Солтанмәхмүтте һигеҙ йәшлек сағында әсәһе тыуған ауылы Күсемдән Троицк ҡалаһындағы “Рәсүлиә” мәҙ­рәсәһенә алып килә. Ҡатын улы янында булыр өсөн мәҙрәсәгә кер йыуыусы булып эшкә урынлаша. Зәйнулла ишандың шәкерте, дини тәғлимәттән тыш, ғәрәп теле, медицина буйынса төплө белем ала. Бер аҙ ҡаҙаҡ яғында балалар уҡытып йөрөгәс, тыуған яҡтарына юл тота. 1905 йылда Тамъян-Түңгәүер улусының Ташбулат ауылында Верхнеурал меценаты Кәлимулла Хажинин яҡшы мәсет төҙөтә. Алла йортон уҡымышлы егеткә ышанып тапшыралар. Солтанмәхмүт мәсеттә үҙенең “Солтаниә” мәҙрәсәһен аса һәм ир-егеттәргә белем бирә башлай, уның шәкерттәре араһында урындағылар ғына түгел, Учалы, Белорет яғынан да уҡыусылар була. Ауылда бынан тыш тағы ике мәҙрәсә эшләп килгән була – “Йыһаниә” һәм “Ғәббәсиә”. Уларҙа хәлфәләр малай-шалайҙы уҡыта.